3. ΑΠΟΦΑΣΗ ΥΠΟΥΡΓΟΥ ΕΣΩΤΕΡΙΚΩΝ Αριθ.19835 της 26/31 Μαρτ. 1987 (ΦΕΚ Β΄ 152) Κανονισμός λειτουργίας του περιφερειακού συμβουλίου. Έχοντας υπόψη τις διατάξεις: α)Του άρθρ.64 του Νόμ. 1622/1986, «Τοπική αυτοδιοίκηση-περιφερειακή ανάπτυξη και δημοκρατικός προγραμματισμός». β)Του άρθρ.19 του Νόμ. 1599/1986, «Σχέσεις κράτους-πολίτη, καθιέρωση νέου τύπου δελτίου ταυτότητας και άλλες διατάξεις», αποφασίζουμε: Άρθρ.1.-Η λειτουργία του περιφερειακού συμβουλίου του άρθρ.62 του Νόμ. 1622/1986, διέπεται από τον παρόντα κανονισμό. Σύγκληση του περιφερειακού συμβουλίου Άρθρ.2.-1.Το περιφερειακό συμβούλιο συνεδριάζει υποχρεωτικά μία φορά το μήνα, με γραπτή πρόσκληση του Προέδρου του, στην οποία αναφέρονται τα θέματα της ημερήσιας διάταξης. (Μετά τη σελ.52,610) Σελ.52,611 Τεύχος Θ113-Σελ.9 Νομαρχιακή Αυτοδιοίκηση-Δεύτερος Βαθμός Τοπικής Αυτοδιοίκησης 3.Α.αα.2-3 2.Η πρόσκληση επιδίδεται στα τακτικά και αναπληρωματικά μέλη του συμβουλίου 3 τουλάχιστον ολόκληρες ημέρες πριν από την ημέρα που ορίζεται για τη συνεδρίαση και συντάσσεται αποδεικτικό που υπογράφει το μέλος του συμβουλίου. Στις κατεπείγουσες περιπτώσεις η πρόσκληση μπορεί να επιδοθεί την ημέρα της συνεδρίασης. Η πρόσκληση μπορεί να γίνει και με τηλεφώνημα ή τηλεγράφημα, στις περιπτώσεις όμως αυτές γίνεται σχετική σημείωση σε ειδικό βιβλίο η οποία πρέπει να φέρει χρονολογία και υπογραφή του γραμματέα. Πρόσκληση των μελών (τακτικών ή αναπληρωματικών) δεν απαιτείται, όταν έχουν προκαθοριστεί τακτές ημέρες συνεδριάσεων. Όταν έχει οριστεί τακτή ημέρα από προηγούμενη συνεδρίαση. Στην περίπτωση αυτή στα απόντα μέλη απαιτείται πρόσκληση με τηλεφώνημα ή τηλεγράφημα. Όταν το μέλος έχει δηλώσει από πριν ότι κωλύεται να συμμετάσχει ή όταν υπάρχει αντικειμενική αδυναμία συμμετοχής του. Σε περίπτωση που τακτικό μέλος του συμβουλίου κωλύεται να παραστεί στη συνεδρίαση, ειδοποιεί έγκαιρα το γραμματέα του συμβουλίου, ο οποίος ειδοποιεί αμέσως το αναπληρωματικό μέλος με τηλεφώνημα ή τηλεγράφημα σύμφωνα με τη διαδικασία του τρίτου εδαφίου. 3.Ο Πρόεδρος καλεί επίσης το συμβούλιο όταν το ζητήσει το ένα τρίτο τουλάχιστον του συνολικού αριθμού των μελών του με γραπτή αίτηση, στην οποία αναφέρονται και τα θέματα που προτείνεται να συζητηθούν. Αν κατά τον υπολογισμό του ενός τρίτου προκύπτει κλάσμα μικρότερο της μονάδας, το κλάσμα αυτό στρογγυλοποιείται στην αμέσως μεγαλύτερη μονάδα. Και στην περίπτωση αυτή το συμβούλιο συγκαλείται σύμφωνα με τη διαδικασία των προηγούμενων παραγράφων. 4.Ο Πρόεδρος του περιφερειακού συμβουλίου μπορεί να καλεί στις συνεδριάσεις, προϊσταμένους των περιφερειακών ή νομαρχιακών υπηρεσιών, καθώς και προϊσταμένους άλλων φορέων του δημόσιου τομέα ως εισηγητές χωρίς ψήφο σε θέματα της αρμοδιότητάς τους. Τόπος συνεδρίασης, απαρτία, λειτουργία και λήψη αποφάσεων του περιφερειακού συμβουλίου Άρθρ.3.-1.Οι συνεδριάσεις του περιφερειακού συμβουλίου γίνονται στο κατάστημα της περιφέρειας και είναι δημόσιες. Με απόφαση του προέδρου το περιφερειακό συμβούλιο μπορεί να συνεδριάσει και εκτός της έδρας της περιφέρειας σε άλλο κατάστημα, όταν βέβαια τα θέματα που θα συζητηθούν αφορούν κυρίως τον τόπο συνεδρίασης. Το συμβούλιο μπορεί ν’ αποφασίσει, με πλειοψηφία των παρόντων μελών, η συνεδρίασή του να μην είναι δημόσια, η σχετική όμως απόφασή του απαγγέλλεται σε δημόσια συνεδρίαση. Σελ. 52,612 Τεύχος Θ113-Σελ.10 2.Το περιφερειακό συμβούλιο λειτουργεί νόμιμα με ελλιπή συγκρότηση όταν τα μέλη του τακτικά ή αναπληρωματικά που εκλέγονται ή υποδεικνύονται από τρίτους δεν έχουν εκλεγεί ή υποδειχθεί αν και έχει ζητηθεί η εκλογή ή η υπόδειξή τους. Επίσης το περιφερειακό συμβούλιο μπορεί να λειτουργήσει με ελλιπή συγκρότηση όχι όμως πέρα από ένα τρίμηνο, και όταν κατά τη διάρκεια της λειτουργίας του, μέλη του πέθαναν ή αποχώρησαν για οποιοδήποτε λόγο. Στις περιπτώσεις των προηγούμενων εδαφίων τα λοιπά μέλη πρέπει να επαρκούν ώστε να υπάρχει απαρτία. 3.Το συμβούλιο έχει απαρτία εφόσον τα μέλη του είναι παρόντα, αποτελούν την απόλυτη πλειοψηφία του συνολικού αριθμού των μελών του. Απόλυτη πλειοψηφία υπάρχει όταν οι παρόντες είναι περισσότεροι από τους απόντες. 4.Αν μετά από δύο συνεχείς προσκλήσεις το συμβούλιο δεν έχει απαρτία, συνεδριάζει ύστερα από τρίτη πρόσκληση και παίρνει αποφάσεις εφόσον τα μέλη που είναι παρόντα αποτελούν το ένα τρίτο τουλάχιστον του συνολικού αριθμού των μελών του. 5.Το συμβούλιο συζητεί τα θέματα που είναι γραμμένα στην ημερήσια διάταξη. Μπορεί επίσης, να συζητεί και θέματα που δεν είναι γραμμένα στην ημερήσια διάταξη, αν αυτό αποφασίσει, με απόλυτη πλειοψηφία του συνολικού αριθμού των μελών του, ότι τα συγκεκριμένα θέματα είναι επείγοντα. 6.Το συμβούλιο παίρνει τις αποφάσεις του με την απόλυτη πλειοψηφία των παρόντων μελών. Σε περίπτωση ισοψηφίας επικρατεί η ψήφος του προέδρου. Απόλυτη πλειοψηφία των παρόντων είναι ο ακέραιος αριθμός, που είναι αμέσως μεγαλύτερος από το ένα δεύτερο του αριθμού τους. 7.Οι ψηφοφορίες του συμβουλίου είναι πάντοτε φανερές και γίνονται με ονομαστική κλήση. 3.Α.αα.3 Νομαρχιακή Αυτοδιοίκηση-Δεύτερος Βαθμός Τοπικής Αυτοδιοίκησης Πρακτικά συνεδρίασης Άρθρ.4.-1.Στη συνεδρίαση του περιφερειακού συμβουλίου τηρούνται πρακτικά που είτε γράφονται από το γραμματέα του συμβουλίου σε ειδικό βιβλίο, είτε καταρτίζονται με τη βοήθεια μαγνητοφωνικής συσκευής. 2.Στα πρακτικά που καταρτίζει ο γραμματέας καταχωρίζονται οι αποφάσεις του συμβουλίου και η γνώμη των μελών που τυχόν μειοψηφούν. Για ν’ αποφεύγονται αμφισβητήσεις, ως προς τη σωστή τήρηση των πρακτικών, τηρούνται πρόχειρα συνοπτικά πρακτικά, που μονογράφονται από όσους συμμετέχουν στη συνεδρίαση. 3.Σε περίπτωση που χρησιμοποιείται μαγνητοφωνική συσκευή, δεν τηρείται ειδικό βιβλίο πρακτικών, αλλά ο πρόεδρος αριθμεί και μονογράφει τα φύλλα χάρτου που περιέχουν τα απομαγνητοφωνημένα κείμενα. Στο τέλος του χρόνου, τα πρακτικά αυτά βιβλιοδετούνται με ευθύνη του γραμματέα. 4.Στα πρακτικά γράφονται τα ονόματα όλων των μελών που συμμετέχουν και υπογράφονται από τον Πρόεδρο, το γραμματέα και τα μέλη που μετέχουν στη συνεδρίαση. Αρμοδιότητες Προέδρου  του περιφερειακού συμβουλίου Άρθρ.5.-Ο πρόεδρος του περιφερειακού συμβουλίου: α)Καταρτίζει την ημερήσια διάταξη των συνεδριάσεων και συγκαλεί το συμβούλιο, β)διευθύνει τη συζήτηση και φροντίζει με κάθε κατάλληλο μέτρο για την τάξη της συνεδρίασης, γ)δίνει και αφαιρεί το λόγο στα μέλη του συμβουλίου και μπορεί να θέτει χρονικούς περιορισμούς στις αγορεύσεις τους, δ)καλεί τους αρμόδιους υπηρεσιακούς παράγοντες για εισήγηση στο συμβούλιο στα θέματα της αρμοδιότητάς τους, ε)επιμελείται για την εκτέλεση των αποφάσεων του συμβουλίου και στ)αλληλογραφεί απευθείας με κάθε δημόσια αρχή ή υπηρεσία ή νομικό ή φυσικό πρόσωπο για λογαριασμό του συμβουλίου. Γραμματέας του περιφερειακού συμβουλίου Άρθρ.6.-1.Ο γραμματέας του περιφερειακού συμβουλίου και ο αναπληρωτής του ορίζονται από τον πρόεδρο του συμβουλίου, μεταξύ των υπαλλήλων του δημόσιου τομέα της έδρας της περιφέρειας. 2.Ο γραμματέας του συμβουλίου φροντίζει για την κοινοποίηση των προσκλήσεων προς τα τακτικά και αναπληρωματικά μέλη του, καθώς και προς τα καλούμενα πρόσωπα μη μέλη αυτού. Συντάσσει τα πρακτικά των συνεδριάσεων, φροντίζει για την υπογραφή τους από τους παρόντες στη συνεδρίαση, τηρεί το βιβλίο πρακτικών των συνεδριάσεων του περιφερειακού συμβουλίου, όπως και όλα τα έγγραφα αυτού, βεβαιώνει τα αντίγραφα ή αποσπάσματα των αποφάσεων, γνωμοδοτήσεων και λοιπών εγγράφων. Άρθρ.7.-Σε κάθε περιφερειακό συμβούλιο τηρούνται από το γραμματέα τα βιβλία: α.κοινού πρωτοκόλλου β.πρακτικών συνεδριάσεων του συμβουλίου γ.επίδοσης απλών εγγράφων δ.ειδικό βιβλίο καταχώρησης των τηλεφωνικών ή τηλεγραφικών προσκλήσεων.

[Source: greek_legal_code_raptarchis | Tokens: 6626]